CELEX: 62007FJ0066
Language: lt
Date: 2008-12-11
Title: 2008 m. gruodžio 11 d. Tarnautojų teismo (trečioji kolegija) sprendimas. # Charles Dubus ir Jean Leveque prieš Europos Bendrijų Komisiją. # Viešoji tarnyba - Pareigūnai - Pareigų paaukštinimas. # Byla F-66/07.

Tarnautojų Teismo (trečioji kolegija) SPRENDIMAS
      2008 m. gruodžio 11 d.
      Byla F‑66/07
      Charles Dubus ir Jean Leveque
      prieš
      Europos Bendrijų Komisiją
      „Viešoji tarnyba – Pareigūnai – Pareigų paaukštinimas – 2006 m. pareigų paaukštinimo procedūra – Gebėjimas dirbti trečiąja kalba“
      Dalykas: Pagal EB 236 ir AE 152 straipsnius pareikštas ieškinys, kuriuo Ch. Dubus ir J. Leveque Tarnautojų teismo prašo panaikinti
         2006 m. lapkričio 17 d. Administraciniuose pranešimuose Nr. 55‑2006 paskelbtą sprendimą neįrašyti Ch. Dubus pavardės į pareigūnų, kurių pareigos paaukštintos priskiriant prie C*3
         lygio per 2006 m. pareigų paaukštinimo procedūrą, sąrašą ir sprendimą neįrašyti J. Leveque pavardės į pareigūnų, kurių pareigos
         paaukštintos priskiriant prie B*8 lygio per tą pačią procedūrą, sąrašą, taip pat nurodyti Komisijai atlyginti dėl šių sprendimų
         jų patirtą žalą.
      
      Sprendimas: Panaikinti sprendimą neįrašyti Ch. Dubus pavardės į pareigūnų, kurių pareigos paaukštintos priskiriant prie C*3 lygio per
         2006 m. pareigų paaukštinimo procedūrą, sąrašą ir sprendimą neįrašyti J. Leveque pavardės į pareigūnų, kurių pareigos paaukštintos
         priskiriant prie B*8 lygio per tą pačią procedūrą, sąrašą. Atmesti likusius reikalavimus. Komisija padengia savo ir ieškovų
         bylinėjimosi išlaidas. Europos Sąjungos Taryba, įstojusi į bylą palaikyti Komisijos reikalavimų, padengia savo bylinėjimosi
         išlaidas.
      
      Santrauka
      1.      Pareigūnai – Pareigų paaukštinimas – Sąlygos – Gebėjimo dirbti trečiąja kalba įrodymas
      (Pareigūnų tarnybos nuostatų 45 straipsnio 2 dalis; III priedo 7 straipsnis ir XIII priedo 11 straipsnis)
      2.      Pareigūnai – Ieškinys – Neribota teismo jurisdikcija
      (EB 233 straipsnis; Pareigūnų tarnybos nuostatų 45 straipsnio 2 dalis ir 91 straipsnio 1 dalis)
      1.      Pareigūnų tarnybos nuostatų 45 straipsnio 2 dalies redakcija, įtvirtinta priėmus Reglamentą Nr. 73/2004, iš dalies keičiantį
         Pareigūnų tarnybos nuostatus ir kitų tarnautojų įdarbinimo sąlygas, kurioje numatyta pareigūno pareiga įrodyti savo gebėjimą
         dirbti trečiąja kalba iki pirmo pareigų paaukštinimo, taikoma tik įsigaliojus Bendrosioms įgyvendinimo nuostatoms, priimtoms
         bendru institucijų sutarimu.
      
      Iš tiesų, kadangi pagal Pareigūnų tarnybos nuostatų XIII priedo 11 straipsnį teisės aktų leidėjas bet kokiu atveju nusprendė
         netaikyti šių nuostatų pareigų paaukštinimui, vykdomam iki 2006 m. gegužės 1 d., 45 straipsnio 2 dalis  negali būti taikoma
         prieš įsigaliojant šioms Bendrosioms įgyvendinimo nuostatoms, laikantis teisės aktų leidėjo nustatytų sąlygų, t. y. reikalavimo
         užtikrinti, kad ši pareiga būtų vienodai taikoma įvairiose institucijose ir kad ši nauja Pareigūnų tarnybos nuostatuose įtvirtinta
         pareiga būtų susieta su galimybe pareigūnams mokytis trečiosios kalbos. Taigi institucija negali taikyti šio Pareigūnų tarnybos
         nuostatų straipsnio pagal savo pačios nustatytą tvarką.
      
      (žr. 29–33 punktus)
      2.      Tiesa, kad tam tikrais atvejais pagal Pareigūnų tarnybos nuostatų 91 straipsnio 1 dalį Bendrijos tarnautojų teismas gali įgyvendinti
         neribotą jurisdikciją, pagal kurią spręsdamas dėl pareigūno teisių ir pareigų jis turi teisę visiškai išspręsti jo nagrinėjamus
         piniginius ginčus. Vis dėlto, jei ieškovas pasiekė, kad sprendimas atsisakyti paaukštinti jo pareigas, būtų panaikintas, nes
         jo pareigų paaukštinimui negalėjo būti taikoma papildoma sąlyga mokėti trečiąją kalbą, teismas negali nurodyti atlyginti jam
         žalą dėl tariamo jo karjeros sulėtėjimo, atsiradusio dėl minėtos aplinkybės, nors jis ir turi reikalaujamą stažą ir didesnį
         balų skaičių, nei reikalingas paaukštinimui. Iš tiesų negalima atmesti, kad kitos priežastys gali kliudyti paaukštinti pareigūno
         pareigas atgaline data, pavyzdžiui, dėl to, jog pareigūnų, kurių pareigos gali būti paaukštintos ir kurie pasiekė paaukštinimui
         taikomą ribą, skaičius viršijo galimą pareigų paaukštinimą dėl biudžetinių priežasčių. Taigi taikydama EB 233 straipsnį administracija
         turi priimti įgyvendinimo priemones, kad laikytųsi res judicata principo, – ji turi atkurti pareigūno teises ir prireikus atkurti jo karjerą atgaline data.
      
      (žr. 46–49 punktus)
      Nuoroda:
      Teisingumo Teismo praktika: 2007 m. gruodžio 18 d. Sprendimo Weißenfels prieš Parlamentą, C‑135/06 P, Rink. p. I‑12041, 64–68 punktai.
      
      Pirmosios instancijos teismo praktika: 2007 m. kovo 15 d. Sprendimo Katalagarianakis prieš Komisiją, T‑402/03, dar nepaskelbto Rinkinyje, 105 ir 106 punktai.